Tuis | Media Releases | VF Plus stem saam met Ipsos dat werkloosheid een van die grootste probleme in Suid-Afrika is
VF Plus stem saam met Ipsos dat werkloosheid een van die grootste probleme in Suid-Afrika is
Die marknavorser Ipsos het op 'n ongeleë tyd vir pers. Jacob Zuma die bevindinge van omvattende navorsing oor werkloosheid in Suid-Afrika bekend gemaak waarvolgens 87% van alle volwassenes werkloosheid sien as die grootste enkele probleem in die land, sê adv. Anton Alberts, die VF Plus se parlementêre woordvoerder oor arbeid.
Adv. Alberts sê nieteenstaande die president se beloftes oor werkskepping en 6 miljoen nuwe werkgeleenthede wat hy verlede jaar met sy staatsrede gemaak het, is dit duidelik dat die ANC tot dusver Suid-Afrika se mense faal wat werkskepping en volhoubare armoedeverligting aanbetref.
Die navorsing is van 19 September 2014 tot 24 Oktober 2014 gedoen en altesame 3 608 volwasse persone is lukraak in hul eie woning en in hul eie taal uitgevra.
Volgens adv. Alberts is dit tyd dat die ANC begin insien dat 'n meer buigsame arbeidsmark nodig is en dat vakbonde meestal net stry vir die regte van werkers en nie werkloses nie en daarom minder invloed op die regering behoort te hê.
"Die regering moet besef dat inmenging weens rasse-teikens in die arbeidsmark en die privaatsektor die groei van werkgeleenthede belemmer eerder as wat dit werk skep en daar moet meer fokus geplaas word op die reg tot werk eerder as die beskerming alleenlik van die wat reeds werk het.
"Die Internasionale Verdrag oor Ekonomiese, Maatskaplike en Kulturele Regte is onlangs deur Suid-Afrika bekragtig en ingevolge artikel 6 is die regering verantwoordelik om die reg tot werk te laat realiseer. (Die betrokke dokument word aangeheg).
"Hierdie reg staan natuurlik in kontras met die ANC se verhouding met unies wat slegs die werkersklas ten koste van die werklose wil beskerm. Dit gaan interessant wees om te sien hoe howe die nuwe reg, wat nie in ons Grondwet vervat is nie, gaan vertolk veral rakende beleid wat mense op grond van ras uit die werkplek hou.
"Die obsessiewe fokus van die ANC op die verlede en ras, verstrengel die hele land in 'n denkraamwerk waar meer aandag gegee word aan die skep van polarisasie. Wat die land nodig het, is leierskap en visie wat tans ver tekort skiet in die regering," sê adv. Alberts.